ธนารักษ์เปิดกรุที่ดินหารายได้
ธนารักษ์เร่งมือบริหารที่ราชพัสดุทั้งเชิงพาณิชย์และเกษตรหารายได้ ตั้งเป้าปีนี้ทะลุ 4,000 ล้านบาทแน่
17 ก.ค. 2554

ธนารักษ์เร่งมือบริหารที่ราชพัสดุทั้งเชิงพาณิชย์และเกษตรหารายได้ ตั้งเป้าปีนี้ทะลุ 4,000 ล้านบาทแน่
นายวินัย วิทวัสการเวช อธิบดีกรมธนารักษ์ เปิดเผยว่า กรมธนารักษ์คาดว่าในปีงบประมาณ 2554 จะสามารถหารายได้เกินกว่าเป้าหมายที่ตั้งไว้ในปี 2554 ที่ 3,800 ล้านบาท เพราะจากผลการดำเนินงานล่าสุดถึงเดือน พ.ค. 2554 กรมธนารักษ์มีรายได้ทั้งสิ้น 3,292 ล้านบาท แยกเป็นรายได้จากที่ราชพัสดุ 3,064 ล้านบาท และรายได้จากด้านเหรียญกษาปณ์อีก 383.4 ล้านบาท 
นายวินัย กล่าวว่า รายได้ส่วนใหญ่มาจากการบริหารและให้เช่าที่ราชพัสดุ แม้จะเปิดให้เช่าในอัตราที่ต่ำ แต่ที่ผ่านมาทุกๆ 5 ปี จะมีการปรับราคาครั้งหนึ่ง 
นอกจากนี้ ยังมีนโยบายให้นำที่ดินไปพัฒนาในเชิงพาณิชย์และการเกษตรมากขึ้น จึงทำให้มีรายได้เพิ่ม เช่น ที่ดินใน อ.สวนผึ้ง จ.ราชบุรี ที่ได้รับความร่วมมือในหลายแปลงที่ฟ้องศาลแล้วชนะคดีได้พื้นที่คืนจากเอกชน หรือในรายที่ยังสนใจอยู่ก็สามารถกลับมาทำสัญญาเพื่อจ่ายค่าเช่าให้เป็นกิจจะลักษณะต่อไป 
“ผมคาดว่าปีงบประมาณ 2554 นี้ น่าจะหารายได้มากกว่า 4,000 ล้านบาท โดยหลักๆ มาจากค่าเช่าที่จะมีการพัฒนาที่ดินในเชิงพาณิชย์และเพื่อการเกษตรมากขึ้น” นายวินัย กล่าว
ขณะที่ในปีงบประมาณ 2553 กรมธนารักษ์ตั้งเป้าหมายรายได้ที่ 3,500 ล้านบาท แต่สามารถหารายได้จริงกว่า 3,880 ล้านบาท แยกเป็นรายได้ที่มาจากที่ราชพัสดุ 3,530 ล้านบาท และรายได้ที่มาจากเหรียญกษาปณ์ 262.5 ล้านบาท
ก่อนหน้านี้ บริษัท ธนารักษ์พัฒนาสินทรัพย์ (ธพส.) คัดเลือกให้บริษัท โรงแรมเซ็นทรัลพลาซา เป็นผู้บริหารศูนย์ราชการและโรงแรมเฉลิมพระเกียรติ 80 พรรษา 5 ธ.ค. 2550 เป็นระยะเวลา 3 ปี นับจากวันลงนามในสัญญา ซึ่งขณะนี้ยังไม่ได้มีการลงนาม คาดว่าจะสร้างรายได้จากโครงการนี้ไม่ต่ำกว่า 330 ล้านบาทในปีแรก เพิ่มเป็น 350 ล้านบาทในปีที่ 2 และเพิ่มเป็น 370 ล้านบาทในปีที่ 3 ซึ่งบริษัทจะได้รับรายได้ ค่าบริหาร คิดเป็น 8% ของรายได้ โดยจะเน้นกลุ่มลูกค้าข้าราชการ 60-70% 
สำหรับศูนย์ราชการเฉลิมพระเกียรติ 80 พรรษา 5 ธ.ค. 2550 ถนนแจ้งวัฒนะ ใช้งบประมาณในโครงการร่วม 2 หมื่นล้านบาท มีพื้นที่อาคารในโครงการรวม 9.3 แสนตารางเมตร ที่เป็นศูนย์ประชุมและโรงแรม